雜詠
作者：劉敞
朝代：宋

paragraphs: 今年四十一，髪白牙齒脱。
未能遊逍遙，意毎不自豁。
偶尋樂天詩，往在江州日。
年幾與我同，哀疾與我埒。
伊人了無生，外物均寂滅。
而且于形骸，變化難自適。
況我狹中者，萬緣日相伐。
力小覺任重，憂多使內熱。
安能保平和，但有就衰竭。
賢哉香山翁，精誠妙前哲。
懸車未六十，鼓缶終大耋。
以茲揆損益，亦似有與奪。
至理何心得，吾其守茲說。